**4. sz. melléklet**

**Szakértőre vonatkozó szabályok**

**1. A szakértői eljárásra vonatkozó általános szabályok**

A BM VTTF a programminősítésre benyújtott továbbképzési program programjegyzékbe történő felvétele előtt szakértőt von be a minősítési eljárásba, és a szakértő véleményének figyelembevételével tesz javaslatot a Belügyi Továbbképzési Kollégium részére.

A szakértő a minősítési eljárás során megvizsgálja a programot, hogy szakmailag, pedagógiailag, módszertanilag megfelel-e a minősített továbbképzési programokkal szemben támasztott követelményeknek.

A szakértőkről a BM VTTF névjegyzéket vezet. A névjegyzékbe történő felvételhez a szakértő hozzájárulása szükséges.

**2. A szakértőkre vonatkozó általános szabályok**

**A szakértői névjegyzékbe az a szakértő vehető fel, aki:**

* rendelkezik felsőfokú végzettséggel,
* az adott szakterületen szerzett legalább 10 éves szakmai gyakorlata van,
* a BM VTTF által szervezett módszertani foglalkozásokon részt vett.

**A szakértői névjegyzékbe történő felvétel feltételei:**

* egyéni jelentkezés,
* adatlap hiánytalan kitöltése (43.).

**Az adatlaphoz mellékelni kell:**

* a szakmai önéletrajzot,
* a végzettséget igazoló okmány hitelesítet fénymásolatát (munkáltató is hitelesítheti),
* a munkáltatói igazolást.

**A szakértő törlése a névjegyzékből:**

Abban az esetben, ha a szakértő a BM VTTF ismételt felszólítására sem vesz részt a módszertani felkészítő foglalkozásokon, a névjegyzékből törlésre kerül.

**A szakértő feladata:**

A szakértő a BM VTTF felkérése alapján formai és tartalmi szempontból 15 napon belül elbírálja a továbbképzési programot (28.).

**3. A nem megfelelőségre és minősítésre vonatkozó szabályok**

**Formai nem megfelelőség:**

A BM VTTF a szakértő írásbeli véleménye alapján hiánypótlásra szólíthatja fel a kérelmezőt, akinek a hiányt 15 napon belül pótolnia kell.

**Formailag nem megfelelő a továbbképzési program, ha:**

* a minősítési díj befizetését igazoló irat másolata hiányzik,
* a továbbképzési program hiányosan került benyújtásra, vagy
* ha csatolandó dokumentumok nem megfelelőek.

**Tartalmi megfelelőség:**

A szakértő a programminősítési eljárás tartalmi szempontból történő vizsgálata során felméri, hogy a továbbképzési program megfelel-e a minősített továbbképzési programokkal szemben támasztott követelményrendszernek, a minőségirányítási, módszertani követelményeknek.

Minősített továbbképzési program a minősítési eljárás követelményeinek megfelelő, minőségtanúsított, továbbképzési pontértékkel bíró képzési program, amely önálló tanulási vagy tananyagegységekből áll és lehetővé teszi a képzés kimeneti követelményének teljesítéséhez szükséges ismeretek, valamint gyakorlatok elsajátítását.

**Tartalmi nem megfelelőség:**

* a továbbképzési program formája és módszerének megjelölése nem egyértelmű,
* a továbbképzés nem tartalmaz elméleti és gyakorlati órákat,
* a benyújtó a programjegyzéken szereplő, már minősített továbbképzési program minősítését kéri,
* súlyos hiba, ha a továbbképzési programban hatálytalan jogszabályi hivatkozások szerepelnek.

**Minősítés:**

A felkért szakértő tartalmi szempontból megfelelő vagy nem megfelelő minősítést állapíthat meg a benyújtott továbbképzési programokra. A minősítési eljárás során a megállapításairól szöveges értékelést készít, amelyről a BM VTTF-et írásban értesíti.

A nem megfelelő minősítésű programok kérelmezőjét a BM VTTF az általa felkért szakértő állásfoglalása alapján a továbbképzési program átdolgozására kérheti fel. A továbbképzési program újbóli benyújtása nem jár díjfizetési kötelezettséggel.

**4. A szakértői eljárásra vonatkozó szabályok**

**A szakértői eljárás dokumentumai, formanyomtatványai:**

* Adatlap a minősítésre benyújtott továbbképzési programhoz (22.).
* Szakértői szakvélemény formanyomtatvány a szakvélemény elkészítéséhez (28.).

**A szakértői vélemény elkészítésének menete:**

A szakértői vélemény első szakasza a benyújtott programminősítési kérelem formai elemeire vonatkozik. Ennek keretében kell ellenőrizni a minősítési díj befizetését igazoló iratot, illetve a csatolt dokumentumok megfelelősségét. A szakértő a szakértői véleményt elektronikus formában is megküldi a BM VTTF részére.

**A továbbképzési program tartalmi megfelelősége:**

* a program alapadatainak (cél, célcsoport, bemeneti és kimeneti feltételek, megszerezhető kompetenciák stb.) vizsgálata,
* a program részletes tartalmának (képzési elemek, alkalmazott oktatás-módszertani megoldások) vizsgálata.

**A program alapadatainak vizsgálata:**

*A továbbképzési program címe:*

A program megnevezése legyen pontosan érthető, nyelvtanilag helyes, és egyértelműen utaljon a továbbképzés tartalmára.

*A továbbképzési program célja:*

A program célja fejezi ki legtömörebben mindazt, amiért a program létrejött. Meghatározza azt a többletet, hozzáadott értéket, melyet a program nyújt, bemutatja azt az ismeretekben és kompetenciákban elérendő állapotot, ahová a képzést teljesítőknek el kell jutniuk. Ezért a program megítélésében a célnak kiemelt jelentősége van, annak egyértelműnek, a program többi kulcsfontosságú elemével is összehangoltnak kell lennie. A továbbképzés célja illeszkedjen a program célcsoportjához.

*A továbbképzési program célcsoportja:*

Az adatlap pontosan és egyértelműen nevezze meg a továbbképzés célcsoportját. A célcsoport a belügyi szervek hivatásos állományába tartozzon. A programfejlesztő a program tartalmát, módszereit, munkaformáit, segédeszközeit, taneszközeit és a jelentkezés feltételeit a célcsoportnak megfelelően határozza meg.

*A továbbképzési program elsajátítása során megszerezhető kompetenciák:*

Az általános munkaköri és vezetői kompetenciák közül sorolja fel azokat az ismereteket, jártasságokat, készségeket, képességeket, amelyeknek a birtokába kell jutniuk a képzésben résztvevőknek. A speciális szakmai kompetenciákat meg kell nevezni, amennyiben ilyenek fejlesztése is tervezett a továbbképzési programban.

*A továbbképzési programban való részvétel feltételei:*

A minősítést kérelmező egyértelműen határozza meg, hogyan kívánja ellenőrizni a képzésen való részvételt (pl.: az engedélyezett hiányzás mértékének meghatározása). A meghatározott feltételek legyenek reálisak, betarthatóak, ne jelentsenek túlzott adminisztratív terhet a képzésben résztvevőkre. A foglalkozásokon való minimumrészvétel, valamint a tematikai egységenkénti és záró ellenőrzésen-értékelésen való részvétel legyen összhangban a tartalmi követelmények teljesítésével.

Az adatlapon tüntesse fel – amennyiben van ilyen – a képzésen való részvétel bemeneti feltételeit. Ez lehet más képzési, továbbképzési program előzetes teljesítése, illetve egyéb ismeretek megléte is. Az előzetes ismeretek elvárása esetén célszerű, ha az adatlap tartalmazza az előzetes ismeretek meglétének igazolására vonatkozó elvárásokat is (pl.: megfelelő szakképzettség, iskolai végzettség stb.).

*A képzési program típusa:*

A képzési program típusának megjelölése legyen egyértelmű.

*A továbbképzési program óraszáma a választott képzési program esetében:*

A képzés óraszámának meghatározásakor fontos elvárás, hogy (jelenléti és blended learning esetén a jelenléti képzésre vonatkozóan feltétlenül) megosztva feltüntetésre kerüljön az elméleti és gyakorlati órák száma is.

*A továbbképzési program csoportlétszáma:*

A továbbképzési program csoportlétszáma illeszkedjen a program céljaihoz és a képzés típusához.

*A továbbképzési program során alkalmazott ismeretellenőrzések és/vagy számonkérések:*

A továbbképzésen elsajátított ismeretek, tudás, képességek ellenőrzési módjai legyenek pontosan értelmezhetőek, és a megvalósításhoz kellően kifejtettek. A benyújtó a program tartalmának, módszereinek, munkaformáinak, segédeszközeinek, taneszközeinek megfelelően határozza meg a továbbképzésen elsajátítottak ellenőrzésének módját és értékelésének szempontjait.

*A továbbképzési program zárása:*

A továbbképzést lezáró számonkérési, ellenőrzési forma legyen pontosan értelmezhető és legyen alkalmas a továbbképzésen tanultak elsajátításának alapos, átfogó és objektív ellenőrzésére, mérésére.

*A továbbképzési program elvégzését igazoló irat:*

A továbbképzési program elvégzése esetén kiadásra kerülő dokumentum megnevezése, típusa illeszkedjen az adatlapban meghatározottakhoz (tanúsítvány, igazolás).

**A továbbképzési program tartalmának vizsgálata:**

*A továbbképzési program tartalmának megfelelősége:*

A program tartalmi kifejtése során egyértelműen, a célokhoz, célcsoporthoz, követelményekhez illeszkedve be kell mutatni a továbbképzési program tanegységeit/moduljait, azok tartalmát és időkeretét, az alkalmazott munkamódszereket, ismeretellenőrzési formákat, az igényelt oktatási segédeszközöket, illetve meg kell jelölni a tananyag elsajátítását segítő tananyagrészt.

A továbbképzés tematikai egységeinek megnevezése, egyes résztémáinak és altémáinak tagolása, tartalmi kifejtése, a hozzárendelt időkeretek alapján a program legyen egyértelműen kivitelezhető.

A tematikai egységek tartalmi kifejtése részenként és egészében is legyen összeegyeztethető a továbbképzés tartalmi követelményeivel. Az egyes tematikai egységek a tartalomnak megfelelően épüljenek egymásra. A módszerek, munkaformák változásait kövessék az óraszámok változásai.

A továbbképzés tematikai egységeihez tartozó módszerek, munkaformák megfelelő meghatározása és kifejtése alapján a program legyen egyértelműen kivitelezhető. Az egyes modulok módszerei, munkaformái legyenek összhangban az adott tematikai egység tartalmával. A módszerek és munkaformák a továbbképzés tartalmi követelményeihez mérten az elmélet mellett megfelelő arányban biztosítanak tanulást segítő gyakorlatokat.

A tematikai egységekhez rendelt ellenőrzési módok legyenek egyértelműek, és a megvalósításhoz megfelelően kidolgozottak, illetve harmonizáljanak a továbbképzés tartalmi követelményeivel. Az ellenőrzés módja és értékelési szempontjai legyenek alkalmasak a tartalmi követelmények teljesítésének megállapítására.

A továbbképzés tematikai egységeihez tartozó segédeszközök, taneszközök alkalmazása segítse elő a tartalmi követelmények teljesítését.